SL Uradni list Evropske unije C 422/70

POROČILO

o zaključnem računu Skupnega podjetja SESAR za proračunsko leto 2014 z odgovorom Skupnega podjetja

(2015/C 422/08)

KAZALO

Odstavek Stran Uvod 1-5 71 Informacije v podkrepitev izjave o zanesljivosti 6 71 Izjava o zanesljivosti 7-14 72 Mnenje o zanesljivosti računovodskih izkazov 12 73 Mnenje o zakonitosti in pravilnosti z izkazi povezanih transakcij 13 73 Pripombi o upravljanju proračuna in finančnem poslovodenju 15-18 73 Izvrševanje proračuna za leto 2014 15-16 73 Večstranski okvirni sporazum 17-18 73 Druge zadeve 19-21 73 Pravni okvir 19 73 Funkcija notranje revizije in služba Komisije za notranjo revizijo 20-21 73 Spremljanje upoštevanja pripomb iz prejšnjih let 22-26 74 Spremljanje rezultatov raziskav, pridobljenih s projekti, in poročanje o njih 22-24 74 Navzkrižja interesov 25 74 Drugo vmesno vrednotenje, ki ga je opravila Komisija 26 74

UVOD

1. Skupno podjetje SESAR s sedežem v Bruslju je bilo ustanovljeno februarja 2007 (1) za upravljanje tehnološke komponente projekta SESAR (raziskave o upravljanju zračnega prometa na enotnem evropskem nebu), samostojno pa je začelo delovati 10. avgusta 2007. Junija 2014 (2) je Svet spremenil prvotno uredbo in podaljšal življenjsko dobo Skupnega podjetja za obdobje do 31. decembra 2024.

2. Cilj projekta SESAR je posodobiti upravljanje zračnega prometa (ATM) v Evropi, sestavljajo pa ga tri faze: — „opredelitvena faza“ (2004–2007) se je odvijala pod vodstvom Evropske organizacije za varnost zračne plovbe (Eurocontrol) s sofinanciranjem iz proračuna Evropske unije prek programa za promet v okviru vseevropskih omrežij. Rezultat je osrednji načrt ATM v Evropi, v katerem so opredeljeni vsebina, razvoj in uvajanje naslednje generacije sistemov ATM, — „razvojna faza“ v dveh obdobjih (prvo obdobje: 2008–2016, financirano v okviru programskega obdobja 2008–2013; drugo obdobje: podaljšano do leta 2024, s trajanjem programa 2020 največ do obdobja 2016–2024), ki jo upravlja Skupno podjetje SESAR in bo privedla do proizvodnje novih tehnoloških sistemov, komponent in delovnih postopkov, kot je opredeljeno v osrednjem načrtu ATM v Evropi, — „uvajalna faza“ (2014–2024), ki jo bodo vodili industrija in deležniki, namenjena pa bo obsežni izdelavi in izvajanju nove infrastrukture sistema ATM.

3. V skladu z okvirnim programom za raziskave in inovacije Obzorje 2020 (3) je Svet Skupno podjetje SESAR pooblastil za nadaljnje raziskave in inovacije v zvezi z upravljanjem zračnega prometa in zlasti z usklajenim pristopom v okviru enotnega evropskega neba, da se dosežejo opredeljeni cilji uspešnosti. Program SESAR II v okviru programa Obzorje 2020 se bo začel v drugi polovici leta 2015 in se bo imenoval SESAR 2020.

4. Skupno podjetje SESAR je bilo zasnovano kot javno-zasebno partnerstvo. Ustanovna člana sta Evropska unija, ki jo zastopa Komisija, in Eurocontrol, ki ga zastopa njegova agencija. Po razpisu za prijavo interesa ima Skupno podjetje 15 članov, ki so javna in zasebna podjetja iz letalske industrije. Med njimi so letalski proizvajalci, proizvajalci opreme na zemlji in zrakoplovu, izvajalci navigacijskih storitev zračnega prometa in letališki organi.

5. Proračun za razvojno fazo programa SESAR I znaša 2 100 milijonov EUR, ki jih bodo v enakih deležih zagotovili EU, Eurocontrol ter sodelujoči javni in zasebni partnerji. Prispevek EU se financira iz 7. okvirnega programa za raziskave in iz programa za promet v okviru vseevropskih omrežij, za SESAR 2020 pa iz programa Obzorje 2020. Približno 90 % financiranja, ki ga zagotavljajo Eurocontrol in drugi deležniki, je v obliki stvarnih prispevkov.

INFORMACIJE V PODKREPITEV IZJAVE O ZANESLJIVOSTI

6. Revizijski pristop Sodišča vključuje analitične revizijske postopke, preizkušanje transakcij na ravni Skupnega podjetja in oceno ključnih kontrol nadzornih in kontrolnih sistemov. Dopolnjujejo jih dokazi, pridobljeni z delom drugih revizorjev (kadar je smiselno) in analizo poslovodskih predstavitev.

IZJAVA O ZANESLJIVOSTI 7. Sodišče je v skladu z določbami člena 287 Pogodbe o delovanju Evropske unije (PDEU) revidiralo: (a) zaključni račun Skupnega podjetja SESAR, ki ga sestavljajo računovodski izkazi (4) in poročila o izvrševanju proračuna (5) za proračunsko leto, ki se je končalo 31. decembra 2014, ter (b) zakonitost in pravilnost transakcij, povezanih s temi izkazi. Odgovornost poslovodstva 8. V skladu s členoma 39 in 50 Delegirane uredbe Komisije (EU) št. 1271/2013 (6) je poslovodstvo odgovorno za pripravo in pošteno predstavitev zaključnega računa Skupnega podjetja ter za zakonitost in pravilnost z izkazi povezanih transakcij: (a) naloge poslovodstva v zvezi z zaključnim računom Skupnega podjetja vključujejo zasnovo, izvajanje in vzdrževanje sistema notranje kontrole, ki se uporablja za pripravo in pošteno predstavitev računovodskih izkazov brez pomembno napačne navedbe zaradi goljufije ali napake, izbiro in uporabo ustreznih računovodskih usmeritev na podlagi računovodskih pravil, ki jih je sprejel računovodja Komisije (7), in pripravo okoliščinam primernih računovodskih ocen. Direktor odobri zaključni račun Skupnega podjetja, potem ko ga računovodja Skupnega podjetja pripravi na podlagi vseh razpoložljivih informacij in napiše pojasnilo, priloženo računovodskim izkazom, v katerem med drugim izjavlja, da je pridobil razumno zagotovilo, da so informacije v vseh pomembnih pogledih resničen in pošten prikaz finančnega položaja Skupnega podjetja; (b) naloge poslovodstva v zvezi z zakonitostjo in pravilnostjo transakcij, povezanih z računovodskimi izkazi, in skladnostjo z načelom dobrega finančnega poslovodenja vključujejo zasnovo, izvajanje in vzdrževanje uspešnega in učinkovitega sistema notranje kontrole, ki zajema ustrezen nadzor in primerne ukrepe za preprečevanje nepravilnosti in goljufij ter po potrebi sodne postopke za izterjavo nepravilno plačanih ali porabljenih sredstev. Revizorjeva odgovornost 9. Sodišče je odgovorno, da na podlagi svoje revizije Evropskemu parlamentu in Svetu predloži izjavo o zanesljivosti letnih računovodskih izkazov ter o zakonitosti in pravilnosti z njimi povezanih transakcij (8). Sodišče izvede revizijo v skladu z mednarodnimi standardi revidiranja in etičnim kodeksom MZRS ter mednarodnimi standardi za vrhovne revizijske institucije INTOSAI. Ti standardi določajo, da mora Sodišče revizijo načrtovati in opraviti tako, da pridobi razumno zagotovilo, da je zaključni račun Skupnega podjetja brez pomembno napačnih navedb in da so z njim povezane transakcije zakonite in pravilne. 10. Revizija zajema izvajanje postopkov za pridobitev revizijskih dokazov o zneskih in razkritjih v računovodskih izkazih ter o zakonitosti in pravilnosti z njimi povezanih transakcij. Postopki so odvisni od revizorjeve presoje, ki temelji na oceni tveganja pomembno napačne navedbe v računovodskih izkazih in pomembne neskladnosti med transakcijami, povezanimi z izkazi, ter zahtevami pravnega okvira Evropske unije, ne glede na to, ali gre za goljufijo ali napako. Pri oceni tega tveganja revizor upošteva vse notranje kontrole, ki se izvajajo za pripravo in pošteno predstavitev računovodskih izkazov, ter nadzorne in kontrolne sisteme, s katerimi se zagotavljata zakonitost in pravilnost z njimi povezanih transakcij, da se pripravijo okoliščinam primerni revizijski postopki. Med revizijo se tudi ovrednotijo primernost računovodskih usmeritev, sprejemljivost računovodskih ocen in celotna predstavitev računovodskih izkazov. 11. Sodišče meni, da so pridobljeni revizijski dokazi zadostna in ustrezna osnova za njegovo izjavo o zanesljivosti. Mnenje o zanesljivosti računovodskih izkazov 12. Po mnenju Sodišča letni računovodski izkazi Skupnega podjetja v vseh pomembnih pogledih pošteno predstavljajo njegov finančni položaj na dan 31. decembra 2014 ter njegov poslovni izid in denarne tokove za tedaj končano leto v skladu z določbami njegovih finančnih pravil in računovodskimi pravili, ki jih je sprejel računovodja Komisije. Mnenje o zakonitosti in pravilnosti z izkazi povezanih transakcij 13. Po mnenju Sodišča so transakcije, povezane z letnimi računovodskimi izkazi za proračunsko leto, ki se je končalo 31. decembra 2014, v vseh pomembnih pogledih zakonite in pravilne.

14. Zaradi naslednjih pripomb mnenji Sodišča nista vprašljivi.

PRIPOMBI O UPRAVLJANJU PRORAČUNA IN FINANČNEM POSLOVODENJU

Izvrševanje proračuna za leto 2014

15. Prvotni in končni proračun za leto 2014 sta vsebovala odobrena proračunska sredstva, za katera so bile prevzete obveznosti, v višini 12,4 milijona EUR oziroma 13,1 milijona EUR in odobritve plačil v višini 116,4 milijona EUR oziroma 121,9 milijona EUR.

16. Stopnja porabe odobrenih proračunskih sredstev, za katera so bile prevzete obveznosti, je znašala 99,4 % (99,6 % leta 2013). Stopnja realizacije odobrenih plačil je bila 79,8 % (94,4 % leta 2013), kar je posledica odloga plačil treh od 15 letnih zahtevkov za povračilo stroškov članov s konca leta 2014 na začetek leta 2015.

Večstranski okvirni sporazum

17. Dne 31. decembra 2014 je razvojna faza Skupnega podjetja SESAR zajemala projektno delo 16 članov (vključno z Eurocontrol) na dejavnostih programa, ki so vključevale več kot 100 zasebnih in javnih subjektov ter podizvajalcev. Od 369 projektov programa SESAR v okviru četrte spremembe večstranskega okvirnega sporazuma se jih je 348 (94 %) izvajalo ali pa so bili končani.

18. Od prispevkov sofinanciranja v višini 556 milijonov EUR, ki jih preostalim 15 članom plačujeta Evropska unija in Eurocontrol v okviru četrte spremembe večstranskega okvirnega sporazuma (od 1. januarja 2014), so bile do dne 31. decembra 2014 prevzete obveznosti za 100 %, plačanih pa je bilo 66 % (369 milijonov EUR). Pričakuje se, da bo preostalih 34 % (187 milijonov EUR) plačanih do 31. decembra 2017.

DRUGE ZADEVE

Pravni okvir

19. Finančna pravila Skupnega podjetja SESAR za programsko obdobje 2014–2020 je upravni odbor sprejel 25. junija 2015 (9).

Funkcija notranje revizije in služba Komisije za notranjo revizijo

20. Skupina Skupnega podjetja SESAR za notranjo revizijo je opravila revizije človeških virov/zaposlovanja in potrjevanja odobritev iz sistema ABAC Workflow ter opravljala druge storitve dajanja zagotovila in svetovanja.

21. Služba za notranjo revizijo je opravila revizijo obvladovanja tveganja, ki ji je sledila ocena tveganja. Na podlagi revizije so bila izdana tri priporočila (10), ki so bila tudi sprejeta. Akcijski načrt se izvaja.

SPREMLJANJE UPOŠTEVANJA PRIPOMB IZ PREJŠNJIH LET

Spremljanje rezultatov raziskav, pridobljenih s projekti, in poročanje o njih

22. Skupno podjetje SESAR za spremljanje rezultatov raziskav, pridobljenih s projekti, in poročanje o njih (11) uporablja svoj sistem in orodja za zbiranje podatkov in razširjanje rezultatov operativnih in tehnoloških izboljšav, ki jih razvijajo člani in partnerji Skupnega podjetja (12). O rezultatih poroča na svoji spletni strani (13), v letnih poročilih Sesar Release in v letnih poročilih o dejavnostih.

23. Komisija je 5. decembra 2014 vzpostavila upravljavec uvajanja SESAR (SESAR Deployment Manager – SDM) (14) za zagotovitev, da se nove tehnologije in rešitve, ki so bile že preizkušene in potrjene v okviru raziskovalne in razvojne faze Skupnega podjetja SESAR, uvedejo tudi v vsakodnevne dejavnosti. SDM je pristojen za poročanje o uvajanju rešitev in njegovo spremljanje.

24. Skupno podjetje trenutno pripravlja celovito poročilo o socialnih in gospodarskih koristih zaključenih projektov ter informacije o prispevku vseh članov Skupnega podjetja SESAR k programu. Pričakuje se, da bo to poročilo na voljo v drugi polovici leta 2015.

Navzkrižja interesov

25. Komisija razvija skupno predlogo za skupna podjetja. Do takrat je v veljavi postopek Skupnega podjetja SESAR.

Drugo vmesno vrednotenje, ki ga je opravila Komisija

26. Na podlagi drugega vmesnega vrednotenja, ki ga je opravila Komisija (15), je upravni odbor oktobra in decembra 2014 razpravljal o posebnih ukrepih (16) za obravnavanje obeh priporočil in jih tudi sprejel (17). Ti ukrepi potekajo in njihovo izvajanje se spremlja.

To poročilo je sprejel senat IV, ki ga vodi Milan Martin CVIKL, član Evropskega računskega sodišča, v Luxembourgu na zasedanju 6. oktobra 2015. Za Računsko sodišče Vítor Manuel da SILVA CALDEIRA Predsednik

(1) Uredba Sveta (ES) št. 219/2007 z dne 27. februarja 2007 o ustanovitvi skupnega podjetja za razvoj nove generacije evropskega sistema upravljanja zračnega prometa (SESAR) (UL L 64, 2.3.2007, str. 1), kakor je bila spremenjena z Uredbo (ES) št. 1361/2008 (UL L 352, 31.12.2008, str. 12).

(2) Uredba Sveta (EU) št. 721/2014 z dne 16. junija 2014 o spremembi Uredbe (ES) št. 219/2007 o ustanovitvi skupnega podjetja za razvoj nove generacije evropskega sistema upravljanja zračnega prometa (SESAR) v zvezi s podaljšanjem delovanja skupnega podjetja do leta 2024 (UL L 192, 1.7.2014, str. 1).

(3) Okvirni program za raziskave in inovacije Obzorje 2020, ki je bil sprejet z Uredbo (EU) št. 1291/2013 Evropskega parlamenta in Sveta z dne 11. decembra 2013 o vzpostavitvi okvirnega programa za raziskave in inovacije (2014–2020) – Obzorje 2020 in razveljavitvi Sklepa št. 1982/2006/ES (UL L 347, 20.12.2013, str. 104), je program za raziskave in inovacije za obdobje 2014–2020 in združuje vse obstoječe financiranje EU za raziskave in inovacije.

(4) Ti zajemajo bilanco stanja in izkaz poslovnega izida, izkaz denarnih tokov, izkaz sprememb čistih sredstev ter povzetek pomembnih računovodskih usmeritev in druga pojasnila.

(5) Ta vsebujejo poročila o izvrševanju proračuna, povzetek proračunskih načel ter druga pojasnila.

(6) Delegirana uredba Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (UL L 328, 7.12.2013, str. 42).

(7) Računovodska pravila, ki jih je sprejel računovodja Komisije, so izpeljana iz mednarodnih računovodskih standardov za javni sektor (MRSJS), ki jih je izdala Mednarodna zveza računovodskih strokovnjakov, ali, kadar je smiselno, iz mednarodnih računovodskih standardov (MRS)/mednarodnih standardov računovodskega poročanja (MSRP), ki jih je izdal Odbor za mednarodne računovodske standarde.

(8) Člen 107 Uredbe (EU) št. 1271/2013.

(9) Upravni odbor Skupnega podjetja jih je sprejel zatem, ko je Komisija 4. junija 2015 sprejela Izvedbeni sklep Komisije o odobritvi odstopanj finančnih pravil Skupnega podjetja SESAR od Delegirane uredbe Komisije (EU) št. 1271/2013, ki so začela veljati 1. januarja 2014.

(10) Omenjena tri priporočila so bila: (i) zasnova (povezava med tveganji in cilji), (ii) učinkovito delovanje ter (iii) nadzor upravljanja in poročanje.

(11) Odstavek 21 poročila Sodišča za leto 2013 (UL C 452, 16.12.2014, str. 58).

(12) Rezultati, pridobljeni z raziskovalnimi in inovacijskimi projekti Skupnega podjetja SESAR, se imenujejo rešitve SESAR. Rešitve so operativne in tehnološke izboljšave, ki jih razvijejo člani in partnerji Skupnega podjetja SESAR. Njihov namen je prispevati k posodobitvi evropskega in svetovnega sistema ATM in tako dokazati jasne poslovne koristi, ki jih uspešno izvajanje teh posodobitev prinaša sektorju ATM.

(13) http://www.sesarju.eu/solutions

(14) SDM je subjekt, ki sinhronizira in usklajuje posodabljanje evropskega sistema upravljanja zračnega prometa pod nadzorom Evropske komisije. SDM je ustanovljen na podlagi okvirnega sporazuma o partnerstvu z Evropsko komisijo in je kot tak subjekt, ločen od Skupnega podjetja SESAR. Skupno podjetje SESAR in upravljavec uvajanja SESAR (SDM) sta uradno dva stebra istega projekta SESAR v okviru pobude o enotnem evropskem nebu.

(15) Odstavek 26 poročila Sodišča za leto 2013.

(16) Zlasti nova komunikacijska strategija in načrt za upravljanje zaključevanja programov.

(17) O pripravi in tekočem upravljanju načrta za upravljanje zaključevanja programov so se dogovorili na treh sestankih skupine za zaključevanje programov, ki so potekali med oktobrom 2014 in marcem 2015.

PRILOGA Skupno podjetje SESAR (Bruselj) Pristojnosti in dejavnosti Področja pristojnosti Unije, ki izhajajo iz Pogodbe (člena 187 in 188 Pogodbe o delovanju Evropske unije) Sklep št. 1982/2006/ES Evropskega parlamenta in Sveta z dne 18. decembra 2006 o Sedmem okvirnem programu določa prispevek Skupnosti k vzpostavitvi dolgoročnih javno-zasebnih partnerstev v obliki skupnih tehnoloških pobud, ki bi se lahko izvajale prek skupnih podjetij v smislu člena 187 Pogodbe. Uredba Sveta (ES) št. 219/2007 o ustanovitvi Skupnega podjetja SESAR, kakor je bila nazadnje spremenjena z Uredbo (ES) št. 1361/2008 (UL L 352, 31.12.2008). Uredba Sveta (EU) št. 721/2014 z dne 16. junija 2014 o spremembi Uredbe (ES) št. 219/2007 o ustanovitvi skupnega podjetja za razvoj nove generacije evropskega sistema upravljanja zračnega prometa (SESAR) v zvezi s podaljšanjem delovanja skupnega podjetja do leta 2024. Pristojnosti Skupnega podjetja (Uredba Sveta (ES) št. 219/2007, kakor je bila nazadnje spremenjena z Uredbo (ES) št. 1361/2008) Cilji Cilj Skupnega podjetja je zagotoviti posodobitev evropskega sistema upravljanja zračnega prometa z usklajevanjem in združevanjem vseh ustreznih raziskovalnih in razvojnih prizadevanj v Uniji. Odgovorno je za izvajanje osrednjega načrta ATM in zlasti za izvajanje naslednjih nalog: — organiziranje in usklajevanje dejavnosti razvojne faze projekta SESAR v skladu z osrednjim načrtom ATM iz opredelitvene faze projekta, ki ga vodi Eurocontrol, in sicer z združevanjem in upravljanjem javnega in zasebnega financiranja v okviru enotne strukture, — zagotavljanje potrebnega financiranja za dejavnosti razvojne faze projekta SESAR v skladu z osrednjim načrtom ATM, — zagotavljanje sodelovanja deležnikov sektorja za upravljanje zračnega prometa v Evropi, zlasti izvajalcev navigacijskih služb zračnega prometa, uporabnikov zračnega prostora, profesionalnih združenj uslužbencev, letališč in predelovalcev ter ustreznih znanstvenih institucij ali ustrezne znanstvene skupnosti, — organiziranje tehničnega dela raziskav in razvoja, potrjevanja in študij, ki jih je treba izvesti pod njegovim vodstvom, da bi se izognili drobitvi teh dejavnosti, — zagotavljanje nadzora nad dejavnostmi v zvezi z razvojem skupnih proizvodov, ustrezno določenih v osrednjem načrtu ATM, in po potrebi objava posebnih javnih razpisov. Vodenje (Uredba Sveta (ES) št. 219/2007, kakor je bila nazadnje spremenjena z Uredbo (ES) št. 1361/2008) Upravni odbor Upravni odbor je odgovoren za: (a) sprejetje osrednjega načrta ATM, ki ga potrdi Svet, kakor je določeno v členu 1(2) Uredbe, in odobritev predlogov za njegovo spremembo; (b) dajanje smernic in sprejemanje potrebnih odločitev za izvajanje razvojne faze projekta SESAR ter izvajanje globalnega nadzora nad izvajanjem projekta; (c) odobritev programa dela Skupnega podjetja in letnih programov dela iz člena 16(1) ter letnega proračuna, vključno z načrtom delovnih mest; (d) odobritev pogajanj in odločanje o pristopu novih članov ter sorodnih sporazumih iz člena 1(3); (e) nadziranje izvrševanja sporazumov med člani in Skupnim podjetjem; (f) imenovanje in razrešitev izvršnega direktorja in spremljanje njegovega dela ter odobritev organizacijske sheme; (g) določanje zneskov in postopkov za plačevanje finančnih prispevkov članov ter ocenjevanje njihovih stvarnih vložkov; (h) sprejetje finančnih pravil Skupnega podjetja; (i) odobritev zaključnega računa in bilance stanja; (j) sprejetje letnih poročil o napredku razvojne faze projekta SESAR in njegovem finančnem stanju iz člena 16(2); (k) odločanje o predlogih Komisiji o razširitvi ali prenehanju delovanja Skupnega podjetja; (l) določitev postopkov za dodeljevanje pravic dostopa do opredmetenih in neopredmetenih sredstev, ki so last Skupnega podjetja, in prenos teh sredstev; (m) določitev pravil in postopkov za oddajo naročil, potrebnih za izvajanje osrednjega načrta ATM, vključno s posebnimi postopki v primeru navzkrižja interesov; (n) odločanje o predlogih, ki se jih predloži Komisiji, o spremembi statuta v skladu s členom 24; (o) izvrševanje drugih pooblastil in izvajanje drugih nalog, vključno z vzpostavitvijo pomožnih organov, če je to potrebno za namene razvojne faze projekta SESAR; (p) sprejetje ureditev za izvajanje člena 8. Izvršni direktor Izvršni direktor opravlja svoje naloge popolnoma samostojno v okviru pristojnosti, ki so mu dodeljene. Notranja revizija Notranji revizor Evropske komisije. Zunanja revizija Evropsko računsko sodišče. Organ za razrešnico Evropski parlament, Evropski svet in upravni odbor Skupnega podjetja. Viri, ki so bili Skupnemu podjetju na voljo v letu 2014 Zaključni račun za leto 2014 Skupnega podjetja SESAR Proračun 1 3 1 19 600 EUR za obveznosti 12 1 9 42 760 EUR za plačila Število zaposlenih 31. decembra 2014 V operativnem proračunu za leto 2014 je predviden načrt delovnih mest z 39 mesti za začasne uslužbence in tremi mesti za napotene nacionalne strokovnjake, kar skupaj znaša 42 delovnih mest, od tega je bilo na koncu leta 2014 zasedenih 37 mest: — 31 začasnih zunanjih uslužbencev, — 1 uslužbenec, napoten iz članov Skupnega podjetja SESAR v skladu s členom 8 Uredbe (ES) št. 219/2007, — 3 pogodbeni uslužbenci, — 2 napotena nacionalna strokovnjaka. Ti opravljajo: operativne naloge: 20, upravne in podporne naloge: 16, obojne naloge: 1. Dejavnosti in storitve, zagotovljene v letu 2014 Glej letno poročilo o dejavnostih za leto 2014 Skupnega podjetja na http://www.sesarju.eu/ Vir: Podatki, ki jih je posredovalo Skupno podjetje SESAR.